የኤክሳይዝ ታክስ አዋጁ ተግባራዊ ቢደረግም በእቃዎች ላይ ጭማሪ እንጂ ቅናሽ አለመታየቱ ተገለጸ
አዲስ አበባ ፡- የኤክሳይዝ ታክስ አዋጁ ተግባራዊ ቢደረግም በቴሌቪዢን፣ ልብስ ማጠቢያና ሌሎች የኤሌክትሮኒክስ እቃዎች ላይ ጭማሪ እንጂ ቅናሽ አለማየታቸውን ሸማቾች አመለከቱ ፡፡
አዲስ ዘመን ያነጋገራቸውና ስማቸው እንዳይጠቀስ የፈለጉ አንዳንድ የአዲስ አበባ ከተማ ነዋሪዎች እንደሚያስረዱት፣ መንግስት የህብረተሰቡን ተጠቃሚነትና የእናቶችን ድካም ለመታደግ በኤሌክትሮኒክስ ዕቃዎች ላይ ያደረገው የታክስ ቅናሽ ተግባራዊ ቢሆንም የእቃዎች ዋጋ ጭማሪ እንጂ ቅናሽ አላሳየም፡፡ እንደማሳያም ከስድስት ወር በፊት ከ11 ሺ እስከ 12 ሺ ብር የነበረ አነስተኛ የልብስ ማጠቢያ ማሽን አሁን ከ13 ሺ ብር በላይ ይሸጣል ፡፡ በዚህም ተጠቃሚ የሆኑት አስመጪዎች እንጂ ህብረተሰቡ አይደለም ፡፡ 
ከአስመጪዎች ተረክበው የሚቸረችሩና ስማቸው እንዳይጠ ቀስ የፈለጉ ነጋዴዎች በበኩላቸው፣ መንግስት የታክስ ቅናሽ አድርጌባቸዋለሁ ባላቸው የኤሌክትሮኒክስ ዕቃዎች ላይ አስመጪዎች ምንም ዓይነት የዋጋ ቅናሽ እንደማያደርጉላቸውና እንደውም
 አንዳንድ እቃዎች ላይ ከ5 መቶ እስከ 1 ሺ ብር የዋጋ ጭማሪ እንደተደረገባቸው አመልክተዋል ፡፡
አስመጪዎች ዓለማቀፉን የኮቪድ 19 ክስተትና የውጭ ምንዛሬ እጥረትን ለዋጋ መጨመር በምክንያትነት እንደሚጠቅሱላቸው ያመለከቱት ነጋዴዎቹ ፣ አንዳንዶችም መንግስት በተሽከርካሪና በኤሌክትሮኒክስ ላይ የታሪፍ ቅናሽ አደርጋለሁ ማለቱን ከመስማታቸው በስተቀር ቅናሹ ተግባራዊ ይሁን አይሁን የሚያውቁት ነገር እንደሌለ ጠቅሰዋል፡፡ መንግስት እናቶችንና አቅመደካሞችን ለማበረታታት ያወጀው የኤክሳይዝ ታክስ ምን ያህል ዓላማውን አሳክቷል የሚለውን መመልከት አለመቻሉ ውሳኔውን ትርጉም አልባ አድርጎታል ብለዋል ፡፡ 
ሀሳብ እንዲሰጡን የጠየቅናቸው ስማቸው እንዳይጠቀስ የፈለጉ አስመጪ በበኩላቸው መናገር የሚፈልጉት ስለ ራሳቸው ብቻ መሆኑን ጠቅሰው ፤ የኤክሳይዝ ታክስ ማሻሻያው መተግበር ከጀመረ ወዲህ እቃ አስገብተው እንደማያውቁና በአንድ ዓመት ውስጥ ዋጋ ጨምረው እንደማያውቁ ገልጸዋል፡፡ ነገር ግን የውጭ ምንዛሬ እጥረት ለዋጋ መጨመር ሌላ ምክንያት መሆኑን አመልክተዋል ፡፡
 ቸርቻሪው ከአስመጪዎች ላይ ተረክቦ በፈለገው ዋጋ ስለሚሸጥ የዋጋ ጭማሪውን አስመጪው እንደፈጠረው ተደርጎ መታሰብ የለበትም የሚሉት እኚሁ አስመጪ ፣ እንደእርሳቸው ከሆነ ወቅቱ በዓለም ላይ በእቃዎች ላይ የዋጋ ጭማሪ የሚታይበት እንደሆነ ጠቅሰዋል ። የኤክሳይዝ ታክስ ማሻሻያው እቃዎች ቀደም ሲል በነበሩበት ዋጋ እንዲሸጡ አስተዋጽኦ ማድረጉንም አመልክተዋል ። የኤክሳይዝ ታክስ ማስተካከያው ባይደረግ ምናልባትም የእቃዎች ዋጋ አሁን ካለው በላይ ሊሆን እንደሚችል ገልጸዋል:: 
በንግድና ኢንዱስትሪ ሚኒስቴር የኮሙኒኬሽን ጉዳዮች ዳይሬክተር አቶ ወንድሙ ፍላቴን ስለ ጉዳዩ ተጠይቀው ፣ መንግስት በህብረተሰቡ ላይ ያለውን ጫና ለመቀነስ ያደረገውን የዋጋ ታሪፍ ማሻሻያ በሰዎች ህይወት ውስጥ እንዲገለጽ አስመጪዎች በታማኝነት መስራት እንደሚኖርባቸው አመልክተዋል ። ሸማቾችም ቢሆኑ በሚገዟቸው እቃዎች ላይ የዋጋ ቅሬታ ካላቸው የገዙበትን ደረሰኝ ይዘው ወደ ኢትዮጵያ የንግድ ውድድርና ሸማቾች ጥበቃ ባለስልጣን ቀርበው ቅሬታቸውን ቢያቀርቡ የሚመለከተው አካል ሁኔታውን ሊመለከተው እንደሚችል ተናግረዋል፡፡
አዲስ ዘመን ሰኔ 18/2012ኢያሱ መሰለ